
Govor predsednice Republike Slovenije Nataše Pirc Musar na slovesnosti 
ob 30-letnici delovanja Makedonskega kulturnega društva "Kočo Racin" - Obala

Koper, 24. oktober 2026


Velja govorjena beseda!


Spoštovani predsednik društva Blaže Atanasov,
Spoštovane članice in člani društva,
Spoštovani predstavniki makedonske skupnosti,
Cenjeni gostje, dame in gospodje,

[bookmark: _GoBack]Dober den. Navistina sum srejkna što možam denes da bidam so vas.

V veliko veselje mi je, da se vam lahko danes pridružim ob praznovanju 30-letnice delovanja Makedonskega kulturnega društva »Kočo Racin« – Obala, Koper.

Trideset let delovanja ni le pomemben jubilej, temveč tudi dokaz vztrajnosti, predanosti in povezanosti ljudi, ki verjamejo v vrednost kulture, jezika in tradicije. Ob tej priložnosti vam iskreno čestitam in se zahvaljujem vsem, ki ste s svojim delom, znanjem in prostovoljnim prispevkom soustvarjali zgodbo društva ter jo prenašali iz generacije v generacijo.

Ohranjanje lastne kulturne identitete je dragoceno poslanstvo. Makedonski jezik, glasba, ples, običaji in tradicija so pomemben del bogate kulturne dediščine, ki jo vaše društvo že tri desetletja skrbno neguje in predstavlja širšemu okolju. Kultura namreč živi predvsem po zaslugi ljudi, ki jo ohranjajo, jo delijo z drugimi in poskrbijo, da jo spoznavajo tudi mlajše generacije.

S svojim delovanjem pomembno bogatite kulturno življenje Kopra, slovenske Istre in celotne Slovenije. Obenem dokazujete, kako pomembno je prostovoljno delo, kako dragoceno je medgeneracijsko sodelovanje in koliko lahko doseže skupnost, ki jo povezujejo skupne vrednote in želja po ustvarjanju.

Makedonska skupnost je pomemben del slovenske družbe. Ljudje, ki ohranjajo svoje korenine in hkrati dejavno sodelujejo pri soustvarjanju okolja, v katerem živijo, nas spominjajo, da pripadnost lastni kulturi in odprtost do drugih nista v nasprotju. Nasprotno, prav v spoštovanju različnosti je priložnost za medsebojno bogatenje.

Društvo »Kočo Racin« s svojim delovanjem ustvarja prostor srečevanja, dialoga in prijateljstva. Takšni prostori so danes še posebej pomembni. V času, ko smo pogosto priča delitvam, nestrpnosti in nezaupanju, moramo znova in znova poudarjati pomen medsebojnega spoštovanja, razumevanja in sodelovanja. Različnost nas ne sme oddaljevati, temveč nas mora spodbujati, da se drug od drugega učimo in skupaj gradimo vključujočo družbo.

Vaše delo ima tudi širši pomen, saj prispeva h krepitvi prijateljskih odnosov med Slovenijo in Severno Makedonijo. Teh odnosov ne gradijo le politični predstavniki in institucije, temveč predvsem ljudje s svojimi vsakodnevnimi stiki, kulturnim sodelovanjem in iskrenimi prijateljskimi vezmi.

Slovenija podpira evropsko prihodnost Severne Makedonije in si prizadeva, da bi ta država čim prej napredovala na poti v članstvo v Evropski uniji. Prepričani smo, da širitev evropske družine krepi mir, stabilnost in sodelovanje v naši soseščini. Toda evropska povezanost ni le vprašanje institucij in političnih odločitev. Gradi se tudi skozi odnose med ljudmi, medsebojno poznavanje in spoštovanje kulturne raznolikosti. Prav pri tem imajo društva, kot je vaše, nenadomestljivo vlogo.

Ob vašem jubileju vam želim, da bi tudi v prihodnje ostali prostor ustvarjalnosti, prijateljstva in medkulturnega dialoga. Naj vam ne zmanjka energije za nove zamisli, poguma za nove pobude in predvsem ljudi, ki bodo z enako predanostjo nadaljevali vaše delo. Posebno pomembno je, da v društvo vključujete mlade, jim približujete makedonski jezik in kulturo ter jim omogočate, da svoje znanje in ustvarjalnost delijo z drugimi.

Ob tej priložnosti se zahvaljujem vsem ustanoviteljem društva, vsem, ki ste ga skozi leta vodili, ter vsem članicam in članom, ki ste s svojim prostovoljnim delom prispevali k njegovemu razvoju in uspehu. Vaš trud je pomemben prispevek k bogastvu slovenske družbe in k prijateljstvu med našima narodoma.

Še enkrat vam iskreno čestitam ob 30-letnici delovanja. Želim vam veliko uspehov, zadovoljstva pri vašem delu in še mnogo let uspešnega povezovanja.

Naj bo vaše društvo tudi v prihodnje most med kulturami, generacijami in ljudmi ter dokaz, da nas različnost bogati, prijateljstvo pa povezuje.

Hvala lepa.

Clovekovo dostojanstvo v nas, dostojanstvo za vse, dostojanstvo okolju, ki nas obdaja.

